 NA PETER MBURU MAPATO ya Wakenya wengi kwa sasa ni madogo mno kuweza kuhimili nyongeza kubwa ya ushuru ambao Serikali inalenga kukusanya kupitia Mswada wa Fedha 2023, Wabunge wameonya Serikali. Kwenye ripoti yake kuhusu namna serikali imekadiria kutumia mapato yake katika mwaka wa kifedha wa 2023/24, Kamati ya Bunge kuhusu Bajeti, ilisema hali ngumu ya maisha iliyochochewa na kudidimia kwa mapato imewapokonya Wakenya uwezo wa kutumia pesa nyingi, huku biashara nyingi zikisambaratika kutokana na kupanda kwa gharama ya uzalishaji. Kamati hiyo inayoongozwa na Mbunge wa Kiharu, Ndindi Nyoro ilisema, kuna uwezekano mkubwa wa serikali kukosa kufanikisha azima yake ya kukusanya ushuru wa Sh2.57 trilioni mwaka 2023/24 kutokana na msururu wa changamoto, ikiwemo hali mbaya ya kiuchumi. Serikali imependekeza kupandisha ushuru unaotozwa bidhaa mbalimbali kama vile ushuru wa mafuta kutoka asilimia 8 hadi asilimia 16, ushuru wa kutuma pesa kwa njia ya simu kutoka asilimia 12 hadi asilimia 15, ushuru kwa mapato ya wafanya biashara wadogo – wanaopokea chini ya Sh1,370 kwa siku- kulipishwa asilimia 3 ya mapato na biashara zenye mapato ya zaidi ya Sh15 milioni kwa mwaka sasa kulipa ushuru wa asilimia 30. “Kamati hii ina wasiwasi kuwa, malengo haya ya ushuru ni ya juu mno, kwa kuzingatia kuwa kihistoria, ushuru umekua kwa kiwango cha wastani cha asilimia 10. Vilevile, kushushwa kwa matarajio ya jinsi uchumi wa nchi utakavyokua mwaka huu kunaashiria kuwa kiwango cha ushuru utakaokusanywa kitapungua,” kamati ilisema. Kwenye mapendekezo katika Mswada wa Fedha 2023, Wizara ya Fedha inakusudia kupata angalau Sh230 billioni zaidi. Lengo lake ni kukusanya ushuru wa Sh2.57 trilioni katika kipindi cha 2023/24 – asilimia 17 zaidi ya ushuru unaotarajiwa kukusanywa mwaka huu wa kifedha, unaokamilika Juni. Kamati hiyo ilieleza kwa kina jinsi kuzorota kwa sekta ya kilimo nchini, kupungua kwa thamani ya Shilingi na ukosefu wa pembejeo za kilimo zimechangia ugumu wa maisha kwa wananchi, huku bei za bidhaa zikipanda na kuwanyima uwezo wa kuzinunua. Ripoti ya hivi punde zaidi kutoka Shirika la Kitaifa la Takwimu Nchini (KNBS) kuhusu bei za bidhaa ilionyesha kuwa, mfumko wa bei za bidhaa msingi uliongezeka na kugonga asilimia 8 Mei, kutoka asilimia 7.9 Aprili, huku bei za vyakula na matumizi muhimu zikiendelea kupanda. “Vilevile, mazingira ya kibiashara yamezorota zaidi katika siku za hivi karibuni, haswa kutokana na mfumko wa bei za bidhaa, hali ambayo imepunguza uwezo wa watu wengi kununua bidhaa. Hali ya baadaye ya kiuchumi inasalia kuwa mbaya kutokana na changamoto nyingi ndani na nje ya nchi na hali hii inaweza kuathiri ukusanyaji wa ushuru na ufadhili wa bajeti,” kamati hiyo ikasema. Kamati hiyo aidha imehoji kuwa, kuendelea kudidimia kwa thamani ya Shilingi ya Kenya – ambayo imepoteza thamani kwa asilimia 15 katika kipindi cha mwaka mmoja, kutazidi kupandisha gharama ya uzalishaji bidhaa na uagizaji bidhaa kutoka nje, hivyo kupandisha gharama ya maisha. Ilionya kuwa, endapo serikali itaendelea na mpango wake wa kutaka kukusanya ushuru wa Sh2.57 trilioni kwa kuwatoza Wakenya na biashara ushuru zaidi, kuna uwezekano kuwa itawasilisha bajeti ya ziada kabla ya mwaka kukamilika ili kufanikisha malengo ya matumizi, ama kulazimika kukopa hata zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  